Ferðamönnum frá Bandaríkjunum fækkaði um 230.000 Ferðamönnum um Keflavíkurflugvöll hefur fækkað um 14,2% milli ára . mbl.is / Eggert Brottförum erlendra ferðamanna um Keflavíkurflugvöll fækkaði um tæplega 330 þúsund á síðasta ári miðað við árið á undan . Fór fjöldinn úr 2,32 milljónum í 1,99 milljónir , en það er um 14,2% samdráttur . Í desember fækkaði ferðamönnum um 8,6% eða úr 137 þúsund í 125 þúsund . Þetta sýna nýjar tölur Ferðamálastofu og Isavia , en þetta er í fyrsta skiptið í níu ár sem fækkunar gætir í komum erlendra ferðamanna til landsins . Fækkun átti sér stað alla mánuði ársins , en hlutfallslega var fækkunin mest í maí og september þegar hún var meiri en 20% . Bandaríkjamenn voru eins og áður fjölmennasti hópur farþega , eða um 464 þúsund talsins . Hins vegar var mest fækkun þaðan á árinu , eða um 230 þúsund , en það nemur um þriðjungsfækkun á árinu . Næstfjölmennasti hópurinn voru Bretar , en samtals komu 262 þúsund þeirra til landsins á síðasta ári . Fækkaði þeim um 36 þúsund , eða um 12,1% . Graf / Ferðamálastofa Ferðamönnum fækkaði frá öllum löndum , ef frá eru talin Austurríki , Eystrasaltslöndin , Frakkland , Indland , Ítalía , Kína , Pólland , Rússland , Singapúr og „ annað “ . Heildarfjölgun farþega frá þessum löndum var hins vegar aðeins 20 þúsund farþegar , eða um 3,2% milli ára . Heildarfækkun farþega frá Kanada var til að mynda umtalsvert meiri en sem nam þessari fjölgun , en farþegum frá Kanada fækkaði um tæplega 30 þúsund . Þá fækkaði farþegum frá Norðurlöndunum samtals um 16 þúsund , eða 9,8% .